Eduard V. (Anglicko)

Eduard V. (* 2. november 1470, Westminsterské opátstvo, Anglicko – † asi september 1483) bol kráľ Anglicka od 9. apríla 1483 až do svojho zosadenia o dva mesiace neskôr.

Bol synom Eduarda IV. a Alžbety Woodvillovej. 
Jeho vláda bola poznamenaná vplyvom jeho strýka Richarda, vojvodu z Gloucesteru, ktorý ho nahradil ako Richard III. Spolu so svojim mladším bratom Richardom, vojvodom z Yorku, boli poslaní (údajne z dôvodu zaistenia ich bezpečnosti) do Toweru. Nie je známe, čo sa s nimi potom stalo, ale bežne je z ich smrti obviňovaný ich strýko Richard. Eduard nebol, pričinením svojho strýka Richarda, korunovaný.

 Mladosť 

Eduard V. zostane navždy zapísaný v pamäti ako jeden z „princov v Toweri“ (Princes in the Tower). Ako mladý princ z Walesu bol Eduard rozmaznávaný v domácnosti na hrade Ludlow. Po smrti svojho otca sa vo veku 12 rokov stal kráľom 9. apríla 1483, no nikdy nebol korunovaný – jeho korunovácia bola najprv odložená a následne zrušená; v skutočnosti sa však stal len figúrkou v rukách jeho súperiacich príbuzných, ktorí sa snažili vládnuť krajine počas jeho neplnoletosti. Alžbeta Woodvillová sa stala po druhýkrát vdovou (prvý manžel bol Sir John Grey z Groby, Leicestershire) a bola prinútená vzdať sa svojich synov a odísť do ústrania. Eduard a jeho mladší brat Richard, vojvoda z Yorku, sa čoskoro stali „nepohodlnými“ a bez stopy zmizli. Je pravdepodobné, že chlapci boli zavraždení na príkaz svojho strýka Richarda, vojvodu z Gloucesteru.

Poburujúca udalosť 

Eduard V. a jeho brat Richard boli naposledy videní, ako sa hrajú v záhrade v Tower of London. Tragické udalosti týkajúce sa zmiznutia a pravdepodobne násilnej smrti bratov sa odrážajú aj v zmene názvu stavby, ktorá bola do polovice nasledujúceho storočia premenovaná na „krvavú vežu“ (Bloody Tower). 
Kráľov strýko Richard, vojvoda z Gloucesteru, ktorý údajne poslal chlapcov do Toweru „pre ich bezpečnosť“, ich 22. júna 1483 vyhlásil za nelegitímnych a tým si uvoľnil cestu k uchopeniu trónu – 6. júla bol korunovaný ako Richard III.
Dve kostry, o ktorých sa predpokladalo, že patria zavraždeným chlapcom, boli objavené pod zbúraným schodiskom pred „bielou vežou“ (White Tower) v roku 1674 a na príkaz Karola II. boli znovu pochované vo Westminsterskom opátstve.

Kultúrny odkaz

Tragický príbeh princov inšpiroval umelcov 19. storočia a maliari ako Paul Delaroche, John Millais a James Northcote zobrazovali „malých princov“ v rôznych fázach ich väznenia a vraždy v Tower of London. 
Hoci príčina smrti nie je známa, Thomas More napísal tendečný opis vraždy chlapcov a tvrdil, že boli udusení počas spánku. Táto interpretácia udalostí bola použitá aj v Shakespearovej hre Richard III.

 Literatúra 
 NEILLANDS, Robin. Války růží. Praha : Naše vojsko, 2002. 187 s. ISBN 80-206-0620-3. 

 Zdroj 
 (preložené z angl. originálu) HISTORIC ROYAL PALACES 2013, Written by C. Gidlow, R. Goddard, M. Dorman, A. Kim, R. Kuttinen, K. Rawlinson, J. Scott, J. Spooner, D. Souden: Kings and Queens of England, page: 44 ISBN 978-1-873993-21-7.
 Iné projekty 

Kategória:Narodenia 2. októbra
Kategória:Narodenia v 1470
Kategória:Úmrtia v 15. storočí
Kategória:Králi Anglicka
Kategória:Katolícki panovníci
Kategória:Nositelia Podväzkového rádu
Kategória:Pochovaní vo Westminsterskom opátstve
Kategória:Rytieri Podväzkového rádu
Kategória:Vojvodovia z Cornwallu
Kategória:Princovia z Walesu